**Zalaszentgrót Város Önkormányzata Képviselő-testületének**

**10/2016. (IV. 29.) önkormányzati rendelete**

**egyes önkormányzati rendeletek módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. és 2. pontjaiban meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelete, az önkormányzat vagyonáról és a vagyongazdálkodás általános szabályairól szóló 22/2015. (XI. 27.) önkormányzati rendelete, az első lakáshoz jutók helyi támogatásáról szóló 17/2014. (VI. 27.) önkormányzati rendelete, valamint a személyes gondoskodást nyújtó szociális ellátások térítési díjairól szóló 5/2009. (III. 24.) rendelete módosításáról a következőket rendeli el.

**A Szervezeti és Működési Szabályzatról szóló önkormányzati rendelet módosítása**

**1. §**

Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendelete (a továbbiakban: SZMSZ) 17. § (10) bekezdése helyébe a következő rendelkezés lép:

17. § (10) bekezdés

A napirendi javaslatról történő szavazás megkezdéséig bármely képviselő javasolhatja az adott pont napirendről való levételét. Ezen szavazást követően az adott pont kizárólag az előadó javaslatára, a képviselő-testület vita nélküli, egyszerű szótöbbséggel meghozott határozata alapján vehető le a napirendről.

**2. §**

(1) Az SZMSZ 48. § (4) bekezdés a) pont ab) alpontja helyébe a következő rendelkezés lép:

48. § (4) bekezdés a) pont ab) alpont

az azonnali elbírálást igénylő rendkívüli élethelyzetekhez kapcsolódó esetek kivételével dönt az eseti segélyezési célú rendkívüli települési támogatásügyekben, a születési támogatásügyek kivételével a gyermekneveléshez kapcsolódó többletkiadások enyhítését szolgáló rendkívüli települési támogatásügyekben, valamint a költségvetésben jóváhagyott keret terhére a hatáskörébe tartozó egyéb ügyekben,

(2) Az SZMSZ 53. § (4) bekezdés m) pont mc) alpontja helyébe a következő rendelkezés lép:

53. § (4) bekezdés m) pont mc) alpont

az azonnali elbírálást igénylő rendkívüli élethelyzetekhez kapcsolódó eseti segélyezési célú rendkívüli települési támogatásügyekben, valamint a születési támogatásügyekben,

**3. §**

Az SZMSZ 53. § (4) bekezdés h) pontja helyébe a következő rendelkezés lép:

53. § (4) bekezdés h) pont

a vadászati jog hasznosításával kapcsolatos jognyilatkozatok megtétele,

**4. §**

Az SZMSZ 57. § (3) bekezdés h) pontja helyébe a következő rendelkezés lép:

57. § (3) bekezdés h) pont

az önkormányzat és a hivatal működéséhez kapcsolódó pénzügyi kihatással bíró, jogszabályban nem szabályozott kérdéseket illetően belső szabályzatokat és utasításokat ad ki,

**5. §**

1. Az SZMSZ 7. § (2) bekezdésében szereplő "1. számú függeléke" szövegrész helyébe az "1. függeléke" szöveg lép.
2. Az SZMSZ 41. § (4) bekezdésében szereplő "2. számú függelék" szövegrész helyébe a "2. függelék" szöveg lép.
3. Az SZMSZ 61. § (3) bekezdésében szereplő "3. számú függelék" szövegrész helyébe a "3. függelék" szöveg lép.
4. Az SZMSZ 65. § (1) bekezdésében szereplő "1-3. számú függelékei" szövegrész helyébe az "1-3. függelékei" szöveg lép.
5. Az SZMSZ 55. § (3) bekezdésében szereplő "helyettesítési jogkörében" szövegrész helyébe a "helyettesítési jogkörükben" szöveg lép.

**Az önkormányzat vagyonáról és a vagyongazdálkodás általános szabályairól szóló önkormányzati rendelet módosítása**

**6. §**

Zalaszentgrót Város Önkormányzata Képviselő-testületének az önkormányzat vagyonáról és a vagyongazdálkodás általános szabályairól szóló 22/2015. (XI. 27.) önkormányzati rendelete 23. § h) pontja helyébe a következő rendelkezés lép:

23. § h) pont

a vadászati jog hasznosításával kapcsolatos jognyilatkozatok megtétele,

**Az első lakáshoz jutók helyi támogatásáról szóló önkormányzati rendelet módosítása**

**7. §**

Zalaszentgrót Város Önkormányzata Képviselő-testületének az első lakáshoz jutók helyi támogatásáról szóló 17/2014. (VI. 27.) önkormányzati rendelete 4. § (1) bekezdésében szereplő "a nyugdíjminimum kétszeresét" szövegrész helyébe az "a nyugdíjminimum háromszorosát" szöveg lép.

**A személyes gondoskodást nyújtó szociális ellátások térítési díjairól szóló önkormányzati rendelet módosítása**

**8. §**

(1) Zalaszentgrót Város Önkormányzata Képviselő-testületének a személyes gondoskodást nyújtó szociális ellátások térítési díjairól szóló 5/2009. (III. 24.) rendelete (a továbbiakban: Szgr.) 1. § (1) bekezdésében szereplő "Zalaszentgróti Szociális és Gyermekjóléti Alapszolgáltatási Központ" szövegrész helyébe a "Zalaszentgróti Szociális, Család- és Gyermekjóléti Központ" szöveg lép.

(2) Az Szgr. 1. mellékletének I. pontja helyébe a következő rendelkezés lép:

**I. Házi segítségnyújtás:**

Intézményi térítési díj egy órára megállapított összege a személyi gondozás esetében: **130,- Ft**

Intézményi térítési díj egy órára megállapított összege a szociális segítés esetében:  **0,- Ft**

**9. §**

1. E rendelet – a (2) bekezdésben foglalt kivétellel – a kihirdetését követő napon lép hatályba és a hatályba lépését követő napon hatályát veszti.
2. Az e rendelet 8. § (2) bekezdésében foglaltak visszamenőlegesen 2016. április 1. napjától alkalmazandók.

**Baracskai József**  **Dr. Simon Beáta**

polgármester jegyző

A rendelet 2016. április 29. napján kihirdetésre került.

**Dr. Simon Beáta**

jegyző